Τόμας Κιντ

Ο Τόμας Κιντ (αγγλικά: Thomas Kyd) (περίπου 1558 -1594) ήταν Άγγλος θεατρικός συγγραφέας και μαζί με τον Ουίλιαμ Σαίξπηρ και τον Κρίστοφερ Μάρλοου θεωρείται ένας από τους εξέχοντες θεατρικούς συγγραφείς της ελισαβετιανής εποχής. Είναι ο συγγραφέας της Ισπανικής τραγωδίας, που εισήγαγε την τραγωδία εκδίκησης στην αγγλική λογοτεχνία.

Βιογραφικά στοιχεία 
Λίγα είναι γνωστά για τη ζωή του Τόμας Κιντ. Ο πατέρας του Φράνσις Κιντ ήταν γραμματέας στο Λονδίνο. Δεν υπάρχουν αρχεία για την ημέρα που γεννήθηκε, αλλά βαφτίστηκε στο Λονδίνο στις 6 Νοεμβρίου 1558. Από τον Οκτώβριο του 1565 φοίτησε στη νεοϊδρυθείσα Σχολή Εμποροραφτών, όπου έλαβε ολοκληρωμένη εκπαίδευση, με το πρόγραμμα σπουδών να περιλαμβάνει ιταλικά, λατινικά, ελληνικά, μουσική, δράμα, φυσική αγωγή και «καλούς τρόπους». Δεν υπάρχουν στοιχεία ότι ο Κιντ πήγε στο πανεπιστήμιο. Είναι πιθανό ότι  ακολούθησε τα επαγγελματικά βήματα του πατέρα του αλλά αυτό δεν θεωρείται αποδεδειγμένο. Από το 1583 έως το 1587 έγραψε έργα για τον θεατρικό Θίασο της βασίλισσας Ελισάβετ, ο οποίος είχε μόλις συσταθεί στη βασιλική αυλή, αλλά κανένα από αυτά δεν σώθηκε. Από το 1587 βρισκόταν στην υπηρεσία ενός αριστοκράτη για μερικά χρόνια (πιθανόν ο λόρδος Στρέιτζ, υποστηρικτής των τεχνών και προστάτης συγγραφέων).  

Το 1591 έζησε και εργάστηκε με τον Κρίστοφερ Μάρλοου. Δύο χρόνια αργότερα, λόγω της γνωριμίας του με τον Μάρλοου, ο Κιντ άρχισε να έχει προβλήματα - ήταν ύποπτος για ανατρεπτικές δραστηριότητες: Στις 11 Μαϊου 1593, το Μυστικό Συμβούλιο διέταξε τη σύλληψη των συντακτών φυλλαδίων «πρόστυχων και στασιαστικών συκοφαντιών» που είχαν αναρτηθεί σε όλο το Λονδίνο. Την επόμενη μέρα, ο Κιντ ήταν μεταξύ των συλληφθέντων. Κατά τη διάρκεια έρευνας στο σπίτι του, στο οποίο είχε ζήσει με τον Μάρλοου λίγα χρόνια νωρίτερα, αντί για αποδείξεις για τους «λίβελους» βρέθηκαν αθεϊστικά κείμενα. Κατηγορήθηκε για ανατρεπτική αθεϊστική συμπεριφορά, φυλακίσθηκε και στη συνέχεια βασανίστηκε για να ομολογήσει. Προσπάθησε να ρίξει όλη την ευθύνη στον Μάρλοου, ο οποίος, ωστόσο, πέθανε κάτω από αδιευκρίνιστες συνθήκες κατά τη φυλάκιση του Κιντ στις 30 Μαΐου 1593. Ο Κιντ σύντομα αφέθηκε ελεύθερος, αλλά πέθανε μόλις ένα χρόνο αργότερα, στις 15 Αυγούστου 1594 σε ηλικία 35 ετών πιθανότατα ως αποτέλεσμα βασανιστηρίων, σε κακή κατάσταση και έχοντας χάσει την προστασία του ευγενούς πάτρωνα.

Έργα 
Με το μικρό του έργο, το οποίο δημοσιεύτηκε ανώνυμα, ο Κιντ είχε σημαντική επιρροή στη λογοτεχνία της εποχής του. Τα περισσότερα από τα γραπτά του έχουν χαθεί ή απόδοσή τους είναι δύσκολη και προβληματική λόγω των ανώνυμων δημοσιεύσεων. Μεταξύ των έργων που μπορούν να του αποδοθούν με βεβαιότητα είναι Η Ισπανική τραγωδία (μεταξύ 1582 και 1592), μια τραγωδία εκδίκησης, που θεωρείται ότι διαμόρφωσε το είδος και αποτελεί πρότυπο για πολλά έργα που γράφτηκαν σε αυτό το δημοφιλές είδος. Ήταν από τα πιο δημοφιλή έργα της εποχής του, ανατυπώθηκε πολλές φορές και παίζεται μέχρι την εποχή μας. 

Επίσης, η τραγωδία Κορνηλία (1594 ), που είναι μετάφραση του ομώνυμου θεατρικού έργου του Γάλλου συγγραφέα Ρομπέρ Γκαρνιέ και ίσως η τραγωδία Άρντεν του Φάβερσαμ (1592), που παρουσιάζει την πραγματική δολοφονία του Τόμας Άρντεν από τη σύζυγό του και τον εραστή της και την επακόλουθη ανακάλυψη και τιμωρία τους.

Επιπλέον, ο Κιντ πιστώνεται συχνά με μια παλαιότερη εκδοχή του Άμλετ, την οποία ο Σαίξπηρ πιθανότατα χρησιμοποίησε ως πηγή για το έργο του. Αυτό το χαμένο σήμερα έργο, γνωστό στις λογοτεχνικές μελέτες ως Ur-Hamlet, πιθανότατα βασίστηκε στο έπος του  Άμλετ, ενός παλιού δανικού θρύλου που κατέγραψε ο Σάξων ο Γραμματικός, το οποίο είχε επίσης θέμα εκδίκησης.  

Μεταξύ των σωζόμενων έργων είναι μια μετάφραση του έργου του Τορκουάτο Τάσσο Η φιλοσοφία του νοικοκυριού ( 1588 ) και το φυλλάδιο Η δολοφονία του Τζον Μπρούεν (The Murder of John Brewen, 1592) που αναφέρεται στην πραγματική δολοφονία ενός χρυσοχόου από τη γυναίκα του.

Παραπομπές 
 

Άγγλοι θεατρικοί συγγραφείς